11. schôdza NR SR - 11.deň - B. popoludní
Dátum: 2016-12-08
Poslanec: Krajniak, Milan (SME RODINA)
Druh vystúpenia: Vystúpenie

148. Vážené dámy a páni, kto by mal byť zárukou spravodlivosti a elementárnej rovnosti v tomto štáte, ak nie ministerka spravodlivosti pani Žitňanská? A práve od nej som si prečítal v nedávnych dňoch jeden veľmi zaujímavý názor. Citujem: "Myslím si, že sa nám začína meniť pohľad na deliace čiary v politike. Tá hlavná už dnes nie je medzi koalíciou a opozíciou." Ministerka Žitňanská ďalej tvrdí: "Tá hlavná deliaca čiara začína byť medzi tými, ktorí uznávajú princíp liberálnej demokracie, a tými, ktorí ho chcú povaliť bez ohľadu na to, či ich pomenujeme extrémisti, radikáli alebo národní demokrati." Ministerka Žitňanská ďalej tvrdí, citujem: "Úplne stačí ctiť si ústavu, úplne stačí, keď každé konanie a každý politický prejav alebo čin budeme pomeriavať voči týmto slovám v ústave." A cituje čl. 12 ústavy, ktorý znie: "Ľudia sú slobodní a rovní v dôstojnosti i v právach." Tak ja vám teraz ako kresťansko-sociálny demokrat niečo k tej vašej rovnosti, o ktorej hovoríte, poviem, pani liberálno-demokratická ministerka spravodlivosti Žitňanská. Existujú nezvratné dôkazy, že už dlhé roky niektoré štátne orgány Slovenskej republiky pristupujú k predsedovi vlády úplne inak ako k ostatným občanom Slovenskej republiky a poskytujú mu nezákonnú imunitu. V právnom štáte je takéto konanie absolútne neprípustné. A ja sa nebudem pozerať ako poslanec Národnej rady, že si na to zvykáme a že sa tvárime, ako keby to bolo normálne. Pre mňa je neprípustné, aby štátny orgán vynucoval rešpektovanie zákona od každého občana a v tej istej veci ignoroval nerešpektovanie zákona zo strany predsedu vlády. Dámy a páni, predseda vlády opakovane nepreberá úradné zásielky. To sú tie žlté lístky, pani liberálno-demokratická ministerka spravodlivosti Žitňanská. To sú tie žlté lístky, s ktorými chodíme na poštu. Uvediem dva príklady. Prvým je kauza Osrblie, kde pán predseda vlády veľmi vehementne kritizoval expremiérku Radičovú za jej konanie v tejto kauze. Bol opakovane predvolávaný ako svedok na súd. Vzhľadom na to, že sa opakovane nedostavil na pojednávanie, súd požiadal políciu Slovenskej republiky o súčinnosť, aby predsedovi vlády doručila predvolanie na súd priamo do vlastných rúk. A viete, čo odpovedala polícia, konkrétne Okresné riaditeľstvo Bratislava Staré Mesto? Že predsedu vlády nevie nájsť. Polícia Slovenskej republiky nevie nájsť predsedu vlády, ktorý je každý deň v televízii, o ktorom všetci vieme, že býva v Bonaparte, o ktorom všetci vieme, že pracuje na Úrade vlády. Ako majú občania dôverovať tomuto štátu, ak polícia úplne kľudne úradne, oficiálne vyhlási, že nevie nájsť predsedu vlády Slovenskej republiky? Toto je tá vaša predstava o ústavnej rovnosti, pani liberálno-demokratická ministerka spravodlivosti Žitňanská? Druhý príklad, ešte čerstvejší, kauza kokaín a Počiatek. Advokát obvineného Daňa, exposlanec Lipšic, na otázku sudkyne, či by mu nevedela poradiť, kde by sa dal predseda vlády zastihnúť, vymenoval adresu trvalého pobytu, adresu v Bonaparte, adresu na Úrade vlády. Sudkyňa oznámila, že, bohužiaľ, na týchto adresách je predseda vlády Slovenskej republiky nezastihnuteľný. Na čo sa advokát opýtal, či by nebolo možné pri doručení písomnej pozvánky a zásielky zo súdu osloviť políciu Slovenskej republiky. Sudkyňa odpovedala, a teraz citujem aj pre pani ministerku spravodlivosti Žitňanskú: "Nie, určite nie pre premiéra." Obvinený Daňo sa opýtal, že prečo nie. Sudkyňa, citujem: "Pretože by som to neurobila ani poslancovi a nebudem sa o tom ďalej baviť." Toto je tá vaša predstava o ústavnej rovnosti, pani liberálno-demokratická ministerka spravodlivosti Žitňanská? Takéto správanie tolerujete sudcom vo vašom rezorte? Takto strážite rovnosť občanov pred zákonom? Každý občan Slovenskej republiky si vie vyhodnotiť, čo by sa stalo, keby občan neprebral zásielku oznámenú žltým lístkom od polície alebo od ktoréhokoľvek súdu na území Slovenskej republiky. Každého občana začne v takom prípade naháňať polícia, aby mu takúto zásielku doručila. Pani liberálno-demokratická ministerka Žitňanská, akým právom vaša vláda žiada od občanom Slovenskej republiky, aby dodržiavali zákony, platili dane a plnili si svoje povinnosti, keď sa polícia vyhovára, že nevie nájsť predsedu vlády a súdy si ho ani nedovolia predvolať? Takto bojujete za liberálnu demokraciu, pani ministerka spravodlivosti Žitňanská? Tak ja vám chcem v tom dodržiavaní ústavnej rovnosti všetkých občanov pred zákonom trošku pomôcť. Podstata tohto zákona je veľmi jednoduchá. Viackrát nás tu napríklad pán kolega Číž obviňoval, že ako len chceme naháňať tých členov vládnej koalície za to alebo za ono, tak ja teraz nechcem nikoho naháňať, ja chcem iba rovnosť pred zákonom. Pokiaľ štátne orgány nenaháňajú premiéra, nesmú ani občanov. Ja chcem pre občanov iba to, čo štátne orgány uplatňujú voči predsedovi vlády. Toto je podľa mňa rovnosť pred zákonom, pani liberálno-demokratická ministerka spravodlivosti Žitňanská. A stanovujeme aj ďalšie pravidlo. Ak štátne orgány budú žiadať od občana to, čo sa boja žiadať od predsedu vlády Slovenskej republiky, občan bude mať právo na náhradu škody. Toto je podľa mňa rovnosť pred zákonom. A ešte raz vás zacitujem, pani liberálno-demokratická ministerka spravodlivosti Žitňanská: "Úplne stačí, keď každé konanie a každý politický prejav alebo čin budeme pomeriavať voči týmto slovám v ústave, ľudia sú slobodní a rovní v dôstojnosti i v právach." Tak ja teda, pani liberálno-demokratická ministerka spravodlivosti Žitňanská, pomeriam vaše konanie a činy k týmto slovám v ústave. Súdy poskytujú predsedovi vlády nezákonnú imunitu, polícia tvrdí, že nevie predsedu vlády nájsť. A čo s tým robíte vy, pani liberálno-demokratická ministerka spravodlivosti Žitňanská? Nič, nerobíte s tým absolútne nič. Hlavná deliaca čiara dnes nie je medzi tými, ktorí nezdieľajú vašu ideologickú predstavu o svete, pani liberálno-demokratická ministerka spravodlivosti Žitňanská, a tými, ktorí túto vašu ideologickú predstavu odmietajú. Tá hlavná deliaca čiara je medzi vami, ktorí na rovnosť ľudí pred zákonom kašlú, a medzi nami, ktorí s tým chceme aspoň niečo urobiť. A skôr alebo neskôr, pani liberálno-demokratická ministerka spravodlivosti Žitňanská, s tým aj niečo urobíme.